Charn chavriel – ina vaira spezialitad

Da Markus Fischer

L'editur da nossa retscha culinara da chatscha è Markus Fischer da Trin, cuschinunz da hobi ed editur da cudeschs da cuschinar. Da professiun è el il directur da l'assicuranza d'edifizis dal Grischun.
Fin ils 8 da settember publitgain nus mintga di in recept da charn chavriel, cundì cun ina presa latin da chatschadurs.
Charn chavriel indigena è ina vaira spezialitad grischuna, in product alimentar da gronda qualitad e cunzunt la basa per bleras tratgas deliziusas. Directamain dil chatschadur u da Vossa mazlaria survegnis Vus charn chavriel sajettada sco ch'i tutga e preparada a moda professiunala per pretschs raschunaivels.
Quatter mais avant ed otg mais suenter l'entschatta da la chatscha è la chatsch'auta dal Grischun in tema permanent en nossas medias. La discussiun davart la planisaziun da la chatscha, la chatscha da patenta u da revier, las quotas, il plaschair dals malcotgs dals politichers ed auters puncts culminants da la chatscha occupeschan ord mesira nossas medias durant l'entir onn. Be ina vart da la chatscha, e quai gnanc la pli pauc impurtanta, vegn qua a la curta, numnadamain la vart culinara.

Natira pura
Atgnamain fa quai smirvegliar, cunquai che noss'alimentaziun demussa tuttina ina ferma tendenza vers products natirals, genuins e sauns. E tge adempliss meglier questa pretaisa che charn selvadia da la chatscha grischuna? Mintgamai l'atun pon ins survegnir quella en fitg buna qualitad ed en gronda varietad. La charn selvadia è anc natira pura.
Ils animals creschan en in'aria sauna, en lur spazi da viver adattà e cun il nutriment ch'els han gugent. Sajettada sco ch'i s'auda, bain preparada e cuschinada professiunalmain è la selvaschina in punct culinar culminant sin la maisa d'atun, in spir daletg che na duai betg far patratgar ad in engrasch sfurzà, ad antibiotica u schizunt a la sturnadad bovina.

Spezialmain bun: Charn chavriel
Mintga spezia da selvaschina ha sias qualitads; la charn chavriel è caracterisada tras ses bun gust discret e tras sia delicatezza. Dal staglià brassà a la minuta al dies da chavriel delizius, da la talgia raffinada al fratem nutritiv porscha ella ina lunga retscha da pussaivladads culinaras.
La premissa per la buna reussida da las tratgas da chavriel è en emprima lingia segiramain charn bain preparada, q.v.d. pura charn da musculs, senza grass, cordas e pelletschas. Ils chatschadurs ed ils mazlers enconuschan questas premissas e porschan perquai lur products en in stadi irreproschabel. La delicatezza speziala da la charn chavriel dumonda attenziun tar la preparaziun, pia savens curt temps da cuschinar cun ina chalira mesauna. A la fin finala dependa il success da la dretga tscherna da las ulteriuras ingredienzas e da las garnituras.
Qua vala il princip da tscherner products da gronda qualitad e d'impunder quels a moda uschè spargnusa che l'actur principal da nossas tratgas, la charn chavriel, possia sviluppar cumplainamain ses gust e sia attractivitad.
En quest senn èn vegnids redigids ils recepts da charn chavriel che nus vegnin a publitgar durant las emnas proximas.

Toast Hubertus
La stad, che n'è betg stada ina, va baud a fin e la fevra da chatscha è puspè ina giada rutta or en il Grischun. Ils chatschadurs ils pli ventiraivels vegnan a pudair preschentar proximamain lur success ultra da lur latin da chatschadurs. En Vossa mazlaria u directamain dal chatschadur pudais Vus cumprar charn selvadia, frestga ed indigena che Vus preferis segiramain a tutta charn selvadia schelentada e d'origin indefinì. Per introducir la chatscha preschentain nus a Vus in recept simpel ma squisit da charn selvadia.

Ingredienzas
- 400 – 500 g staglià da chavriel
- ina pitschna tschagula
- 2 tschaduns paintg culà
- 1 magiel gin
- 1 – 2 dl vin alv
- in per coccas iva
- 2 dl groma
- 8 flettas toast
- sal, paiver, 1 feglia d'arbaja
- 1 tschadun tuargia da giglidra
- peterschigl
- maizena

Preparaziun
Brassai curtamain il staglià da chavriel ensemen cun la tschagula manizzada en il paintg culà. Pir cur che quai ha survegnì in zic colur, cundir cun sal e paiver. Prender la charn ord la padella e tegnair chaud en in taglier buglient sur in viertgel. Dissolver il fund da la padella cun il gin, agiuntar il vin alv, la feglia d'arbaja e la tuargia da giglidra. Laschar coier in zic ed aschuntar alur la groma. Liar cun la maizena dissolvida en aua fraida, laschar coier duas minutas, dar gust ed aschuntar curt avant che servir la charn e las coccas d'iva per stgaudar, ma na buglir pli. Vus faschais pront las flettas da toast sin tagliers chauds. Uss partis Vus il staglià da chavriel sin las flettas, garnis cun ina feglia peterschigl e servis dalunga.